Koordinatės: 54°23′48″š. pl. 24°02′49″r. ilg.﻿ / ﻿54.396625°š. pl. 24.04705°r. ilg.﻿ / 54.396625; 24.04705

  

**Alytaus miesto teatras** – vienas iš profesionalių Lietuvos teatrų, veikiantis Alytuje, Rotušės a. 2.

Teatras gyvuoja nuo 1988 m. Trupėje dirba 13 aktorių. Per 34 sezonų gyvavimo laikotarpį teatre sukurt1 daugiau nei 120 spektaklių vaikams ir suaugusiems, vykdomos edukacinės programos mokiniams, rengiamos lauko akcijos, aktyviai gastroliuojama kituose Lietuvos miestuose. Nuo 2012 m. Alytaus miesto teatre kasmet organizuojamas profesionalių teatrų festivalis „Tegyvuoja komedija". nuo 2018 m. jis vadinasi Tarptautinis teatrų festivalis COM-MEDIA, kuriame be pagrindinės konkursinės yra programa vaikams COM@, teatrinių įvykių naktis COM-MOON-A, vyksta Dramaturgų bei Teatrinio plakato konkursai.

Teatro didžiojoje salėje įrengtos 506 sėdimos vietos, 10x15 m dydžio scena. Salės interjeras (arch. Saulius Juškys) pasižymi gera akustika. Mažoji salė su 11x9 m scena talpina 200 žiūrovų.

Istorija
--------

1988 m. Alytaus miesto savivaldybės ir kultūros darbuotojų iniciatyva nutarta Alytaus mieste kurti profesionalų teatrą. 1989 m. dirbti Alytuje pakviesti jauni režisieriai Dalia Kimantaitė ir Arvydas Kinderis. 1990 m. prie jų prisijungė Loreta Liausaitė. 

Pirmasis spektaklis pagal O.Milašiaus pasaką „Imperatorius Jonas Beširdis" buvo pastatytas penkiaaukščio namo rūsyje, jo premjera įvyko Kauno lėlių teatro festivalyje. Pirmaisiais metais trupė neturėjo profesionalių aktorių, todėl režisieriai didelį dėmesį skyrė darbui studijoje. Čia buvo kviečiami dėstytojai iš Vilniaus bei Klaipėdos universitetų, |Maskvos dailės teatro. Besiformuojančios trupės veikla buvo įvairiapusė: kuriami lėlių, choreografiniai, spektakliai, rengiamos meninės akcijos, kūrybinės stovyklos.

1992 m. su teatro trupe pagal Tadashi Suzuki metodiką dirbo aktorė, režisierė Vesta Grabštaitė, studijavusi T. Suzuki dramos aktorių vaidybos metodą Japonijos vaidybos menų centre. 1996 m. teatras–studija persikėlė į naujas patalpas Rotušės aikštėje ir tapo **Alytaus miesto teatru**. 1999 m. Lietuvos muzikos ir teatro akademijojoje teatrui buvo surinktas aktorių kursas. 2002 m. teatras tapo tarptautinės teatrų vaikams ir jaunimui asociacijos „ASSITEJ" nariu. 

2003 m. teatro trupę papildė 9 profesionalūs aktoriai. 

2009 m. rekonstruotas teatro pastatas ir aplinkinė teritorija. 2011 m. duris atvėrė didžioji salė su įrengta Lietuvoje viena moderniausių garso ir šviesos sistemų.

2019 m. Prestižiniu Lietuvos teatro apdovanojimu**„Auksinis scenos kryžius"** įvertinta Alytaus miesto teatro aktorė ir režisierė Andra Kavaliauskaitė už socialinį tyrimą ir monospektaklio „SEEN" sukūrimą.

Teatro veikla
-------------

Alytaus miesto teatras aktyviai gastroliuoja Lietuvoje, nuo pat įsikūrimo bendradarbiauja su užsienio teatrais, be kitų – su Švedijos Treleborgo teatro trupe 1993-1994 m. dalyvavo tarptautiniuose festivaliuose Suomijoje, Švedijoje („Baltic Jubilee"), Lenkijoje („Set"). 2002 m. režisierė Dalia Kimantaitė stažavosi Maskvos K. Stanislavskio akademinio dailės teatro studijoje.

2003 m. teatro bendrija „Apartė" ir teatras vykdė edukacinę programą mokiniams „Europos teatro raida" – renginių ciklą (paskaitos, praktikumai, spektakliai), skirtą Europos teatro ištakoms, jo žymiausiems periodams. 2004 m. ir 2007 m. kartu su Lietuvos teatrų vaikams ir jaunimui asociacija organizuotas Nacionalinis teatrų vaikams ir jaunimui festivalis „Asitežas". 2007 m. rudenį Alytaus miesto teatras organizavo nacionalinės dramaturgijos festivalį, skirtą V. Krėvės 125–osioms gimimo metinėms.

2012 m. teatre įvyko pirmasis Lietuvos profesionalių teatrų komedijų festivalis.

Repertuaras
-----------

* „*Bandymų dienos*" – pagal Vinco-Mykolaičio Putino romano „Altorių šešėly" I dalį
* „*Barbora Radvilaitė*" – 2009 m. 1 dalies spektaklis
* „*Brendimo kančios*" – 2007 m. 2 dalių spektaklis jaunimui pagal Sue Townsend kūrinius
* „*Heroinas*" – 2005 m. 2 veiksmų spektaklis jaunimui pagal Melvin Burgess romaną
* „*Lifte*" – 2010 m. 1 dalies Virgilijaus Veršulio komedija
* „*Raganius*" – 2012 m. 2 dalių spektaklis dzūkiškai pagal Vincą Krėvę–Mickevičių
* „*Tartiufas arba apgavikas*"
* „*Tūla arba esame okupuota šalis*" – pagal Jurgio Kunčino romaną
* „*Užėjo lietuvis!..*" – 2012 m. nacionalinė 1 dalies komedija pagal Juozo Erlicko kūrybą
* „*Tamsta mokytojas*" – 2013 m. 2 dalių spektaklis pagal Frank McCourt romaną
* „*Šventmarė*" – 2013 m. 1 veiksmo komedija Sofijos Čiurlionienės–Kymantaitės apysakos „Šventmarė" motyvais
* „*Coco paslaptis*" – spektaklis apie madų pasaulio įžymybę Coco Chanel

Spektakliai vaikams:

* „*Ambrozijus, Purkius ir…*" – pagal Sigutę Ach
* „*Medinuko, vardu Pinokis, pamokančios istorijos*" – 2011 m. 1 dalies spektaklis
* „*Katės namai*" – pagal Samuilo Maršako kūrinį
* „*Krakatukai mėnulyje*" – 2014 m. pagal Renatos Šerelytės pasakų knygą

Teatro vadovai
--------------

* Vidmantas Ežerskis (1997–2013)
* Laura Radzevičiūtė (2013–2015)
* Inesa Pilvelytė (2015–dabar)

Šaltiniai
---------

1. ↑
2. ↑  Baigiamas rekonstruoti Alytaus miesto teatras ir Rotušės aikštė Archyvuota kopija 2015-04-04 iš Wayback Machine projekto.
3. ↑  Duris atveria didžioji Alytaus miesto teatro salė Archyvuota kopija 2015-04-03 iš Wayback Machine projekto.
4. ↑  Spektaklio premjera rašytojo J. Kunčino kieme (*lrytas.lt*) Archyvuota kopija 2015-04-03 iš Wayback Machine projekto.
5. ↑  Alytaus miesto teatro direktoriaus konkursas (*alytausnaujienos.lt*)

Nuorodos
--------

* Teatro svetainė
* Alytaus miesto teatre - politinė ugnies medžioklė su varovais